དྭགས་པོ་དྲན་པ་ནམ་མཁའི་བསྒྲགས་བྱང་ནས་ཏི་སེ་གངས་སྐོར་ནི་འཛམ་གླིང་གི་ལྟེ་བ་ཡུལ་དབུས་ཡིན་པ་དང་།དེ་ཉིད་སྟོན་པ་མཆོག་གིས་བོན་གསུངས་སའི་ས་གནས་ཁྱད་པར་ཅན་ཡིན་སྐོར་ཞིབ་པར་གསལ་བ་མ་ཟད་དབྱར་དགུན་སོ་སོར་སྟོན་པའི་བཞུགས་གནས་ཀྱང་མི་འདྲ་བ་བཤད་ཡོད།དེ་ལས་གཞན་པའི་ཏི་སེའི་རྒྱབ་ལོག་ཏུ་ཐག་རིང་ཞིག་ཏུ་འོལ་གླིང་ཞེས་པའི་ས་གནས་གལ་ཆེན་ཞིག་གླེང་མེད།ཞང་ཞུང་དྲན་པའི་མཛོད་སྒྲ་འགྲེལ་ནས་སྲིད་པའི་མཛོད་ཕུགས་གསུངས་པའི་གནས་ནི་ཏི་སེ་གངས་ཀྱི་ལྷོ་ཤར་དུ་ཡོད་པའི་འོད་ཀྱི་ལྷ་རི་སྤོ་མཐོན་ཡིན་ཚུལ་གསལ།ཏི་སེའི་གངས་ཀྱི་ལྷོ་ཤར་འོད་ཀྱི་ལྷ་རི་སྤོ་མཐོན་ནི་མ་པང་གཡུ་མཚོའི་རྒྱབ་ལོག་དེང་སྐབས་སྤོས་རི་ངད་ལྡན་དུ་འབོད་པ་དེ་རེད།གནས་མཆོག་དེ་ནི་འབུམ་སྡེ་ཕལ་མོ་ཆེ་གསུངས་སའི་འོད་ཀྱི་ལྷ་རི་སྤོ་མཐོན་དེ་ཡིན།འོན་ཀྱང་བོན་གྱི་དད་ལྡན་གནས་མཇལ་ཚོས་རྩ་ཆེན་དུ་མ་མཐོང་བ་ནི་ཅི་འདྲའི་བློ་ཕམ་གནས་སོ།།